མ་ལྟར་འཕྱོ་བར་འགྱུར་རོ། །བྱ་ལྟར་འཕུར་བར་འདོད་ན་ལུས་ལ་བྱ་རྒོད་ཀྱི་རྐང་མར་བྱུགས་ནས་མཉེ་བ་ལ་སོགས་ལན་གསུམ་བྱ། བདག་ཉིད་རླུང་གི་སྐྱེས་བུ་ལག་པར་རླུང་གི་བ་དན་འཛིན་པར་བསྐྱེད་པའི་ཁོང་པ་རླུང་གིས་གང་ཞིང་བ་སྤུ་དང་ཡན་ལག་གི་མཐིལ་རྣམས་སུ་རླུང་ལས་གྱུར་པའི་མཁའ་འགྲོ་རླུང་གི་གཤོག་པ་ཅན་གསལ་ཞིང་། རླུང་བསྐྱོད་པའི་སྟང་སྟབས་ཏེ། འཇམ་རླུང་དལ་གྱིས་བཟུང་བས་གང་དུ་དམིགས་པའི་སར་འཕུར་བསྒྲོད་དོ། །ཉི་ཟླ་སྟོད་ལ་གནོན་པར་འདོད་ན། ལུས་གནད་ཕྱེད་པའི་སྐྱིལ་ཀྲུང་བཅས་ཏེ། ལག་པ་གཡོན་པས་གཡས་ཀྱི་མཚན་རྩ་མནན། གཡས་པའི་སྡིག་མཛུབ་ཟླ་བ་ཉ་རྒྱས་པ་ལ་གཏད་དེ། རླུང་སེམས་རོ་མའི་ནང་དུ་བཅིང་ཞིང་གཟིར་རོ། །དེས་ནང་གི་ཟླ་བ་བཙོན་དུ་བཟུང་བས། ཕྱི་རོལ་གྱི་ཟླ་བ་སྟོད་དུ་གནོན་ནུས་པའོ། །དེ་གོ་བཟློག་པས་ཉི་མ་སྟོད་ལ་གནོན་པར་ཡང་འགྱུར་རོ། །ཆུ་བོ་གྱེན་ལ་བཟློག་པ་ལ་མཉམ་རླུང་དྲག་ཏུ་དཀྱིལ་ནས་ལུས་ཀྱི་ཆུ་ཐམས་ཅད་དབུ་མའི་ནང་དུ་འཁྱིལ་ནས་རྒྱུ་བ་རྒྱུན་ཆད་པའི་དམིགས་པས་གཟིར་ཞིང་། གང་གྱེན་ལ་ཟློག་པར་འདོད་པའི་ཆུ་ལ། རྡོ་ཁབ་ལེན་རིགས་བདུན་གང་ཡང་རུང་བ་ལ་ཁ་ཊྭཱཾ་རྩེ་གཅིག་པའི་གཟུགས་བྱས་ལ། བདེ་མཆོག་གི་རྩ་སྔགས་ཀྱི་མཐར་ཨཱ་ནན་གུ་གུ་ལ་བྷ་ཡ་སྭཱ་ཧཱ། ཞེས་པ། ཁྲི་བཟླས་ལ་ལག་པ་གཡོན་པ་ཆུ་བོའི་ནང་དུ་བཟུང་ནས་སྡིག་མཛུབ་ཆུ་བོ་ལ་གཏད་པས་གྱེན་ལ་ཟློག་པར་འགྱུར་བ་ཡིན་ནོ། །སྐྱེ་འགྲོ་ཕོ་མོ་འགུག་པར་འདོད་ན་བདག་ཉིད་ངོ་བོ་བདེ་མཆོག །རྣམ་པ་དབང་ཆེན་འབར་བའི་ང་རྒྱལ་གྱིས། རླུང་ཕྱིར་བུད་པས། འགུགས་བྱེད་ལྕགས་ཀྱུ་དམར་པོར་གྱུར་ནས་སྐྱེ་འགྲོ་ཕོ་མོ་ཐམས་ཅད་ཀྱི་རྣམ་པར་ཤེས་པ་སྒྲའི་རྣམ་པར་རང་དབང་མེད་པར་བཀུག་ནས་བདག་ཉིད་རླུང་གང་དུ་རྒྱུ་བའི་སྣ་ནང་དུ་ན་ར་ར་བྱུང་བར་དམིགས་ཏེ། རླུང་ནང་དུ་དྲང་ཞིང་། འཕོ་བར་འཆིལ་གྱིས་དཀྱིལ་བས། སྐྱེ་འགྲོ་ཕོ་མོ་ཐམས་ཅད་ཁོང་དུ་ཚུད་དེ་བདག་གིས་དབང་དུ་གྱུར་པར་བསམས་ལ་ལུས་གནད་མཉམ་པའི་སྐྱིལ་ཀྲུང་བཅས་ཏེ། ལག་པ་པུས་མོ་ལ་བཀབ་ཅིང་གཡས་སུ་གཅུས་པས་ཕོ་ཐམས་ཅད་བྲན་དུ་འཁོལ། གཡོན་དུ་གཅུས་པས་མོ་ཐམས་ཅད་བྲན་དུ་འཁོལ། །མཐར་རང་གི་རླུང་སེམས་དང་སྐྱེ་འགྲོའི་རླུང་སེམས་ཐམས་ཅད་བདག་ཉིད་ཀྱི་དྷཱུ་ཏིར་བཅིངས་ལ་མཉམ་པར་བཞག་པས་བྲན་བཞིན་དབང་དུ་འདུས་པར་ཐེ་ཚོམ་མེད་དོ། །ཡང་གཞན་སྣང་ཟིལ་གྱིས་གནོན་ན། རིག་པ་ངར་བསྐྱེད་དབང་པོ་གཟེངས་བསྟོད་གང་ལའང་མ་ཞུམ་པའི་ངོས་ནས་རང་ཉིད་བདེ་མཆོག་སྟོབས་ཀྱི་རྒྱལ་པོར་དམིགས་ཕ་རོལ་ལ་མིག་འབུར་ཚུགས་སུ་བལྟ། རླུང་བཟུང་ཞིང་སྣང་སྲིད་ཐམས་ཅད་ངའི་འོག་ཏུ་ཡོད་སྙམ་བྱ། རླུང་དབྱུང་བའི་དུས་སུ་ཕཊ྄་ཀྱི་སྒྲ་དྲག་པོ་སྒྲོགས། དེས་ཕ་རོལ་འཆུན་པར་འགྱུར་རོ། །ཡང་ཕ་རོལ་སེམས་འཁྲུག་པར་འདོད་ན། དམིགས་བྱའི་སྙིང་ཁར་རང་ཉིད་ཆུ་སྲིན་རྔམ་པའི་གཟུགས་སུ་བསྐྱེད་ལ། རྐང་པ་སྐྱིལ་ཀྲུང་ལ་དྲག་རླུང་བཟུང་། སེང་གེ་རྣམ་རོལ་གྱི་ཕྱག་རྒྱ་ལན་ཉེར་གཅིག་བྱས་པས་ཕ་རོལ་སྙིང་རླུང་གིས་ཐེབས་པར་འགྱུར་རོ། །གཞན་ལ་བྱིན་རླབ་བྱེད་ན། རླུང་འབུད་མཆིལ་མ་བྱུགས་པས་ཕན་ནོ། །གནོད་བྱེད་ཆམ་ལ་འབེབས་ན། དམིགས་བྱ་ལ་སྙིང་རྗེ་བསྐྱེད། རང་གི་རླུང་སེམས་དམིགས་བྱའི་སྲོག་རྩར་གཏད་དེ། རླུང་གཟུང་ཞིང་། སྐྱིལ་ཀྲུང་ས་ལ་བསྡབས་དམིགས་བྱ་སྤྱི་རྟིང་ལོག་པར་བསྒོམ། ཞག་གསུམ་གྱིས་ཆམ་ལ་འབེབས་སོ། །ཡང་འདྲེ་འདུལ་ན། འདྲེ་དགུག་པའི་དམིགས་པས་རླུང་གིས་ཕོ་བར་འདྲེ་བཀུག་ནས། རླུང་བཟུང་ཞིང་སྐྱིལ་ཀྲུང་ཕོ་སྡེབས་ཀྱིས་འདྲེ་སྲིན་རྡོ་རྗེའི་མཐོ་བས་བརླག་པར་དམིགས། རླུང་བྱུང་བའི་ཚེ་རྡུལ་ཕྲན་གཏོར་བར་བསམས་པ་ལན་བདུན་གྱིས་འདྲེ་འཐུལ་ལོ། །ཡང་ལུས་སྐྱིལ་ཀྲུང་ལག་པས་གནོན། གཡོན་མཉམ་གཞག་དམིགས་བྱའི་སྙིང་དབུས་སུ་སེང་གེ་དང་ཉི་ཟླ་པདྨ་དར་ཟབ་ཀྱི་སྟེང་། རང་ཉིད་སྟོན་པ་ཤཱཀྱ་ཐུབ་པ་ཆོས་འཁོར་བསྐོར་བ་ཅན་དུ་བསམ་ཞིང་། དེ་ལ་རླུང་སེམས་གཏད་དེ་འཇམ་རླུང་བཟུང་། སྐབས་སུ་སྡིག་ཅན་ཆོས་ལ་ཚུད་པའི་སྨོན་ལམ་བདེན་སྟོབས་བརྗོད་པས་སྡིག་ཅན་ཆོས་ལ་ཚུད་པར་འགྱུར་རོ། །རིགས་བརྒྱུད་བཞག་པར་འདོད་ན། རང་བདེ་མཆོག་ཐིག་ལེ་ཤེལ་གྱི་རྡོ་རྗེ་ཏིལ་འབྲུ་ཙམ་གྱིས་ཁྱབ་པར་དམིགས་ཤིང་། ཕྱག་རྒྱ་ཕག་མོར་བསྐྱེད་ཐིག་ལེ་ཡུམ་གྱི་བྷ་གར་གཏོང་དུས་རང་བཞིན་གྱི་གནས་ནས་སངས་རྒྱས་བྱང་སེམས་བཀུག་ལ་གསང་བར་སྟིམ། འཇམ་རླུང་བུམ་ཅན་བཟུང་ངོ་། །དེས་བསྟན་འཛིན་གྱི་རིགས་བརྒྱུད་འབྱུང་ངོ་། །རྩོད་པ་ཞི་བར་འདོད་ན། ཕན་ཚུན་འཐབ་པའི་ཚེ་གཉིས་ཀའི་རླུང་རིག་དང་རང་རིག་གཅིག་ཏུ་བསྲེས་ཏེ། རླུང་དབུ་མར་དཀྱིལ་ནས་ལུས་གནད་བྱམས་བཞུགས་བྱས། འཇམ་རླུང་བཟུང་སྙིང་རྗེ་བསྐྱེད་དེས་ཞི་བར་འགྱུར་རོ། །གཡུལ་ལས་རྒྱལ་བར་འདོད་ན། རང་ཉིད་རླུང་སྤུ་གྲི་རེག་གཅོད་ལས་གྲུབ་པའི་རལ་གྲིའི་འཁོར་ལོ་འཁོར་བས་ཕ་རོལ་དཔུང་དང་བཅས་པ་རྡུལ་ཕྲན་ལྟར་བརླག་པར་བསམ་ཞིང་། སྐབས་སུ་དམོང་བཅོལ་ཐལ་མོ་བརྡབས་དེས་གཡུལ་ལས་རྒྱལ་བར་འགྱུར་རོ། །འདིའི་ལུས་གནད་རལ་གྲི་ལྟར་འགྲེང་ཐབས་སུ་བྱའོ། །ཤེས་རབ་འཕེལ་བར་འདོད་ན། རང་ལུས་ཨུཏྤལ་འདབ་མ་བཅུ་དྲུག་པར་གྱུར་པའི་དབུས་སུ་རླུང་སེམས་འཇམ་དཔལ་སྨྲ་སེང་དུ་བསྐྱེད། ལུས་གནད་ཕྱེད་ཀྲུང་ལ་སྟོད་དུ་འགྱིང་རླུང་བཟུང་དེས་ཤེས་རབ་དབང་པོ་རྣོ་བར་འགྱུར་རོ། །སྙན་གྲགས་འདོད་ན། རང་ལུས་སྟོང་པའི་གནད་དེ་རླུང་ལས་སྙན་པའི་སྒྲ་དབྱངས་ཕྱོགས་བཅུར་སྒྲོག་པར་དམིགས་ཤིང་། རླུང་འབྲུ་གསུམ་འབྱུང་འཇུག་གནས་གསུམ་དང་ལྡན་པར་བྱ། དེས་སྙན་གྲགས་འཕེལ་བར་འགྱུར་རོ། །མི་བརྗེད་པའི་གཟུངས་ཐོབ་པར་འདོད་ན། རང་སེང་གེ་སྔོན་པོ་རལ་པ་དམར་པོ་ཅན། རླུང་སེམས་ཀྱི་ངོ་བོ་པདྨ་དཀར་པོ་ཅན་ཚ་ལ་འཛད་པ་མེད་པར་གྱུར་ནས། སེང་གེས་ཟོས་པར་བསམ་ཞིང་ཨ་རུ་ར། ཀྱུ་རུ་ར། པི་པི་ལིང་། དུག་མོ་ཉུང་། སྒྲོན་ཤིང་རྣམས་ཆ་མཉམ་ཞིབ་པར་བཏགས་ལ་ཆུ་ལ་བསྡུས་པའི་ཁུ་བ་བཙགས་པའི་ཁནྡ་དང་། ཀ་ར། སྦྲང་རྩི་བསྲེས་པའི་རིལ་བུ་མཐེ་བོང་ཙམ་བྱས་ལ། བླ་མ་ལ་གསོལ་བ་བཏབ་ལ་ཟའོ། །ལུས་གནད་ཅི་བདེའི་ངང་ནས་རྒྱུན་རླུང་བུམ་པ་ཅན་བཟུང་བས་མི་བརྗེད་པའི་གཟུངས་ཐོབ་པར་འགྱུར་རོ། །སྐྲ་དཀར་གཉེར་མ་མེད་པར་འདོད་ན། རླུང་རོ་དབྱུང་གསར་པ་རྒྱུན་ཆད་མེད་པར་བཟུང་། སྐྲ་དང་བ་སྤུའི་རྩ་བུག་རྣམས་རྒྱུའི་ཐིག་ལེ་ལས་གྲུབ་པའི་རྡོ་རྗེ་ཕྱེད་པ་རྩེ་མོ་ཕྱིར་འཐོན་པས་ལུས་གཏམས་པར་རྒྱུན་དུ་དམིགས་པས། ལུས་གཞོན་ཞིང་སྐྲ་དཀར་དང་གཉེར་མ་མེད་པར་འགྱུར་རོ། །རི་བྲག་ལ་ཐོགས་པ་མེད་པར་འགྲོ་བར་འདོད་ན། འདུས་བྱས་ཀྱི་ལུས་མེད་པར་སྟོང་རའི་ངང་ནས་སྣང་བའི་དངོས་པོ་ཐམས་ཅད་སྨིག་སྒྱུ་གཡོ་བ་ལྟར་བལྟས་ཏེ། རླུང་སེམས་གདོང་ཚུགས་སུ་གཏད་དེས་ཐེ་ཚོམ་མེད་དོ། །དཔའ་ཆེན་གྱི་མདའ་འཕངས་པ་ལྟར་ཐལ་འབིགས་སུ་ཕྱིན་པས་ཐོགས་མེད་དུ་བསྒྲོད་པར་འགྱུར་རོ། །བར་དོའི་སེམས་ཅན་བལྟ་བར་འདོད་ན། ལུས་ཙོག་པུར་འདུག་བཅིང་། རླུང་བུམ་ཅན། རིག་པ་བར་དོའི་སེམས་ཅན་ལ་གདོང་ཚུགས་སུ་གཏད། སྐབས་སུ་སྣང་སྲིད་ཐམས་ཅད་རྨི་ལམ་སྒྱུ་མར་བསྒོམ། བར་དོའི་སེམས་ཅན་ཐམས་ཅད་ལ་སྙིང་རྗེ་བསྐྱེད་པས་མཐོང་བར་འགྱུར་རོ། །གཞན་གྱི་ཚེ་སྲོག་འཕྲོག་པར་འདོད་ན་རང་ལས་ཀྱི་གཤིན་རྗེར་བསྒོམ། རླུང་ལྕགས་ཀྱུ་ཅན་འབྱུང་འཇུག་གི་དམིགས་བྱའི་རྣམ་ཤེས་རླུང་གི་ངོ་བོ་ནྲི་ཡིག་དབང་མེད་བཀུག་ལ་རང་གི་སྙིང་ཁར་བསྟིམ་ནས་རླུང་བཟུང་། ལུས་གནད་བསྒྲད་པའི་སྟངས་བྱས་པས་ཚེ་སྲོག་འཕྲོག་པར་འགྱུར་རོ། །མཛའ་བཤེས་དབྱེ་བར་འདོད་ན། རང་ཉིད་སྟོབས་ཀྱི་རྒྱལ་པོར་དམིགས་པའི་མདུན་དུ་དམིགས་བྱ། ཕན་ཚུན་རྒྱབ་སྤྲོད་པའི་སྙིང་ཁར་གཅིག་ལ་ཉི་མ། གཅིག་ལ་ཟླ་བ་ཉ་རྒྱས་དམིགས་ལ། རླུང་ནང་དུ་འཇུག་པ་དང་དམིགས་བྱ་གཉིས་རང་གི་དབུ་མར་འཁྲུལ་འཁོར་རྐང་ལག་བཞི་འཕྲལ་བྱ། ཉེར་གཅིག་གིས་དབྱེ་བར་འགྱུར་རོ། །དམིགས་བྱ་གཞན་དུ་སྤྲད་པར་འདོད་ན། བདག་ཉིད་རླུང་གི་དལ་དུ་དམིགས་པའི་མདུན་དུ། དམིགས་བྱ་བསྐྱེད་པའི་སྒང་ཞབས་སུ་ཡཾ་ལས་རླུང་གི་དལ་གྱིས་བཏེགས་པར་དམིགས་ཤིང་། རླུང་གི་གནད་ལ་ཅུང་ཟད་དབབ་ནས་དྲག་མྱུར་འབུད་པས་དུས་མཐའི་རླུང་གཡོས་མཐའ་རྒྱ་མཚོའི་ཕྱི་རོལ་དུ་བསྐྲད་པར་བསམ། ཡཾ་ལས་རླུང་གཡོས་དམིགས་བྱ་རང་དབང་མེད་པར་བསྐྱེད་དེ་སོང་བར་བསམ། ཉེར་གཅིག་གིས་ཡུལ་གཞན་དུ་འགྲོ། གསུམ་པ་ནི། དབང་གསུམ་པའི་སྐབས་སུ་སྟོན་པ་ཡིན་པས། དེ་ལ་གཉིས་ཏེ། རླུང་ཐེམ་དང་། རྫས་ཐེམ། འདྲེན་འགྲེམས་དང་གསུམ་ལས། དང་པོ་ལ། རླུང་རང་འགག་གི་ཐེམ་བུ། ནང་འཛིན་གྱི་ཐེམ་བུ། ཕྱིར་འཛིན་གྱི་ཐེམ་བུ། མ་ནིང་གི་ཐེམ་བུ་དང་བཞི་ལས། དང་པོ་ནི། ལུས་གནད་གཞན་ལུས་ཀྱི་སྦྱོར་ཆོས་རྣམས་ཤེས་ཤིང་། རླུང་གནད། རླུང་རང་འགག་གི་འོག་རླུང་རང་སོ་ལྟེ་བ་ཕྱིར་དྲག་ཏུ་འཕུལ། འོག་སློད་ནས་བཟུང་བས་ཐེམ་བུ་གཅིག རླུང་དེ་ཉིད་བར་དུ་རྒྱངས་པས་ཐེམ་བུ་གཅིག རླུང་དེ་ཉིད་ཕོ་བར་རྒྱངས་པས་ཐེམ་བུ་གཅིག འཕོ་རླུང་དེ་དྲག་ཏུ་འཐེན་ནས་རོ་རྐྱང་བཅིངས་པས་ཐེམ་བུ་གཅིག རླུང་དེ་ཉིད་མགོ་བོར་བཟུང་སྟེ་སྦར་མོས་ཁ་བཙུམ་མིག་ཐུར་དུ་བལྟས། རླུང་ཕྱི་རུ་འཕུལ་བས་མགོ་བོ་ནས་སྣ་མིག་རྣ་བ་སོགས་སུ་སྒྲ་དང་བཅས་ཏེ་འདྲེན་གྱི་ཐེམ་བུ་དང་ལྔའོ། །
འབེབས་ལྟར་བྱེད་ན། གོང་གི་རླུང་གནད་མགོ། མགྲིན་པ། ཕོ་བ། ལྟོ་བ། རྒྱུ་སྨད་རྣམས་ཡས་རིམ་བཞིན་བཟུང་བས་ཐེམ་བུ་ལྔ་སྟེ་ཡས་རིམ་དང་། མས་རིམ་གྱི་དབྱེ་བས་བཅུར་འགྱུར་རོ། །གཉིས་པ་ནང་འཛིན་གྱི་ཐེམ་བུ་ནི། འོག་སྒོ་གཉིས་དང་བཅས་སོ། །སྲོག་རླུང་རྔུབས་ནས་ལྟོ་བ་དྲག་ཏུ་ཕྱིར་བརྒྱངས། འོག་སྒོ་གཉིས་ལྷོད་ནས་བཟུང་བ་སོགས་མས་རིམ་གྱི་ཐེམ་བུ་གོང་ལྟར་ལྔ་དང་། ཡས་རིམ་གྱི་ཐེམ་བུ་ལྔས་བཅུར་འགྱུར་རོ། །གསུམ་པ་ཕྱིར་འཛིན་གྱི་ཐེམ་བུ་ནི། རླུང་ཕྱིར་ནར་འཕུལ་བ་དང་དུས་མཉམ་དུ་བསྡས་པ་ལྟེ་འོག་ཏུ་འཕུལ། ཕྱིར་འགྲོ་བ་ཟད་པའི་རྗེས་སུ་འོག་སྒོ་ལྷོད་པ་སོགས་མས་རིམ་གྱི་ཐེམ་བུ་ལྔ་དང་། ཡས་རིམ་གྱི་ཐེམ་བུའི་དབྱེ་བས་བཅུར་འགྱུར་བ་ཡིན་ནོ། །བཞི་པ་མ་ནིང་གི་ཐེམ་བུ་ནི། །རླུང་གནད་དབུགས་རང་འགྲོས་ཀྱིས་ཕར་འགྲོ་བའི་དུས་སུ་ནར་གྱིས་འཇམ་པའི་ངང་ནས་བཞུགས་སྦད་ཀྱིས་བཅད་ལ། རླུང་ཞབས་མར་རྒྱུ་ཞབས་སུ་བརྒྱངས་ལ་འོག་སྒོ་སློད་པ་དང་། །རླུང་དེ་ཉིད་ལྟེ་བ། འཕོ་བ། མགྲིན་པ། མགོ་བོ་རྣམས་སུ་འཛིན་ཞིང་། ཡང་རླུང་ནང་དུ་ན་ར་ར་ཡོང་བའི་གཞུག་བཅད་དེ། མགོ་བོར་བཟུང་ནས་མགྲིན་པ། འཕོ་བ། ལྟོ་བ། རྒྱུ་ཞབས་རྣམས་སུ་འཛིན་པའོ་ཐེམ་བུ་ལྔ། ཕྱིར་འཛིན་གཞུག་གཅོད་ཀྱི་ཐེམ་བུ་ལ། ཡས་རིམ་དང་། ནང་འཛིན་ཞུག་གཅོད་ཀྱི་ཐེམ་བུ་ལ། མས་རིམ་ལྟེ་བ་ལྔའི་དབྱེ་བས་བཅུར་འགྱུར་ཞིང་། དྲིལ་བས་ཐེམ་བུ་ལྔ་བཅུ་ཡིན་ནོ། །དེ་རྣམས་ལ་གོམས་པ་རྣམས་ཀྱིས་རླུང་ཁུག་རེ་ལ། ཡས་ཐེམ་དང་། མས་ཐེམ་རྫོགས་པར་བྱེད་པ་དང་། རླུང་ལ་གོམས་པ་ཆུང་བ་རྣམས་ཀྱིས་རླུང་ཡས་ཐེམ་དང་མས་ཐེམ་རེ་རེ་ལ་རླུང་ཁུག་ལྔ་ལྔར་བྱེད་པའི་དབྱེ་བས་ཐེམ་བུ་བརྒྱར་འགྱུར་བ་ཡིན་ནོ། །གཉིས་པ་རྫས་ཐེམ་ནི་ཞལ་ལས་ཤེས། གསུམ་པ་ལ། འདྲེན་དང་། འགྲེམས་གཉིས་ལས་དང་པོ་ནི། ཟིན་མ་ཐག་འོག་སྒོ་གཉིས་ལ་འགུལ་བསྐྱོད་ཅུང་ཟད་ཙམ་ཀྱང་མེད་པར། བར་རླུང་དྲག་པོར་འཐེན། སྲོག་སྣ་ནས་ལན་བཅུ་གཉིས་བར་མ་ཆད་པར་ཕྱིར་བཟུང་བས་འདྲེན། ནང་དུ་རྔུབས་དུས་བར་རླུང་ཐུར་དུ་འཕུལ་བ་དང་། འོག་སྒོ་གཉིས་ཕྱིར་དྲག་ཏུ་འཕུལ། སྲོག་ཀྱང་ནང་དུ་རྔུབ། ཡང་ཕྱིར་འབུད་པ་དང་དུས་མཉམ་དུ་འོག་སྒོ་གཉིས་ཕྱིར་དྲག་པོར་འཕུལ། ཡང་འོག་སྒོ་རང་སོར་བཞག་སྟེ་བར་རླུང་སྡབ་སྐྱུར་མང་དུ་བྱེད། དེ་རྗེས་འོག་རླུང་དང་བཅས་པའི་སྡབ་སྐྱུར་ཀྱང་བྱེད་དོ། །ཡང་ཁ་ནས་ཧ་ཞེས་དྲག་འཐེན་བདུན། ཧེ་ཞེས་བདུན། ཧྲི་ཞེས་བདུན། ཧ་ཧག་ཐུང་བ་བདུན་འཐེན་ནོ། །གཉིས་པ་འགྲེམས་ལ། ལུས་གཡས་ཕབ་ལ་གཡས་ཀྱི་འཕར་རྩ་བསྡམས། གཡོན་ལའང་དེ་བཞིན། རླུང་རང་འགྲོས་ཞུག་བཅད་ནས་ཐང་ངེ་བསྡད་པས་འདིར་ཕྲིག་གེ་བདེ་ཟུག་དང་བཅས་པ་འོང་། དེ་དུས་རླུང་སྒང་དགང་ངོ་། །ཡང་རླུང་འགྲོ་འོང་མི་འགག་པར་སྐྱིལ་མོ་ཀྲུང་གིས་རྐྱང་མ་དང་པོ་བཀག་ལ་འཕོ་བར་མནན་པས་དབུགས་མ་བདེ་བ་ཤུགས་རིང་ནར་རེ་བ་འོང་། དེ་དུས་རླུང་ཞུག་ཕྱི་དང་ནང་དུ་བཟུང་བས་བདེ་བ་སྐྱེ་ཞིང་འགྲེམས་པར་བྱེད་གཡས་རོ་མ་ལའང་དེ་བཞིན་ནོ། །མོ་ལ་དང་པོར་རོ་མ་གནོན་པ་ཡིན་ནོ། །གཉིས་པ་ལ་དྲག་པོར་སྤྲུག་ཅིང་རླུང་དགང་པར་འཁྱོག་ཚུར་འཁྱོག་མང་དུ་བྱེད། དེས་ཁྲིམས་ངེས་པའོ། །རླུང་གི་ཞལ་གདམས་གནད་ཀྱི་འཕྲེང་བ་གང་། །ཆོས་ཀྱི་གྲགས་པས་མཁའ་འགྲོའི་དྲིན་ལས་རྙེད། །འདི་བཀོད་དགེ་བས་འགྲོ་བ་མ་ལུས་པ། །ལས་རླུང་དག་ནས་ཡེ་རླུང་མངོན་འགྱུར་ཤོག །ཅེས་པ་འདི། མིག་བཞི་བའི་བླ་མ་གྲགས་པ་བཤེས་གཉེན་དང་། སྒྲུབ་པ་བ་ངག་དབང་ཆོས་འཕེལ་སོགས། རླུང་གི་ནུས་པ་དང་ལྡན་པའི་སློབ་མ་དུ་མས་བསྐུལ་བའི་ངོར། འབྲུག་པ་རིན་པོ་ཆེའི་རིང་ལུགས་འཛིན་ཅིང་། བྱ་ནག་ཆེན་པོའི་རིགས་ལས་སྐྱེས་པ། སྲོག་ཐུར་གཅིག་ཏུ་འདྲེས་པའི་རྣལ་འབྱོར་པ། ཆོས་ཀྱི་གྲགས་པ་བཀྲ་ཤིས་ནོར་བུ་དབང་གི་རྒྱལ་པོས་ས་ཕོ་འབྲ